FI Euroopan unionin virallinen lehti C 205/62

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 205/13)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”QUARTIROLO LOMBARDO”

EU-nro: PDO-IT-02160–27.7.2016

SAN ( X ) SMM ( )

1. Hakijaryhmä ja oikeutettu etu

Consorzio di Tutela Quartirolo Lombardo, päätoimipaikka:

Via Rodi 5 25100 Brescia ITALIA

Hallintotoimistot:

Viale Francesco Crispi 24 25034 Orzinuovi (BS) puhelin +39 030944320 faksi +39 0309946772 sähköposti: info@quartirololombardo.com varmennettu sähköposti: tutelaquartirolo@legalmail.it

Edellä mainittu suojaamisesta vastaava hakijaryhmä on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

ITALIA

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Muu: muodollinen muutos eritelmään; valvontaelin; maantieteellistä aluetta mukautettu hallinnollisten muutosten ottamiseksi huomioon.

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Voimassa olevan eritelmän (10.5.1993 annetun pääministerin asetuksen 3 artikla) ensimmäiseen virkkeeseen on lisätty ilmaisu ”raakamaidosta tai pastöroidusta”.

Voimassa oleva seuraava sanamuoto:

”Quartirolo Lombardo on vähintään kahdesta lypsystä peräisin olevasta lehmän maidosta valmistettu pehmeä pöytäjuusto.”

on siis korvattu seuraavasti:

”Quartirolo Lombardo on vähintään kahdesta lypsystä peräisin olevasta lehmän raakamaidosta tai pastöroidusta maidosta valmistettu pehmeä pöytäjuusto.”

Koska tämä täsmennys sisältyi jo rekisteröintihakemuksen liitteenä olleeseen selontekoon, kyseessä on vain muodollinen muutos, jonka tarkoituksena on yhtenäistää komissiolle lähetettyjen eri asiakirjojen sisältöä.

Quartirolo Lombardo -juuston voimassa olevan eritelmän mukaan pehmeän juuston kypsytysaika on 5–30 päivää; 30 päivän jälkeen tuotetta markkinoidaan kypsänä Quartirolo Lombardo -juustona. Voimassa olevan eritelmän 3 artiklan A kohdan viimeinen kohta kuuluu tarkalleen seuraavasti:

”Pehmeän juuston kypsytysaika on 5–30 päivää valmistuspäivästä laskettuna, kun taas 30 päivän jälkeen tuotetta markkinoidaan kypsänä Quartirolo Lombardo -juustona.”

Tämä virke on korvattu muutetussa eritelmässä seuraavasti:

””Tuorejuuston” kypsytysaika on 2–30 päivää valmistuspäivästä laskettuna, kun taas 30 päivän jälkeen tuotetta markkinoidaan ”kypsänä” (”kypsytettynä”) Quartirolo Lombardo -juustona.”

Ilmaisu ”pehmeän juuston” on korvattu ilmaisulla ”tuorejuuston” nuoren Quartirolo Lombardo -juuston kuvauksessa, ja ilmaisu ”kypsytettynä” on lisätty kypsän Quartirolo Lombardo -juuston kuvaukseen. Muutoksella ei siis oteta käyttöön kahta eri juustoluokkaa tai juustotyyppiä, jotka ovat jo olemassa, vaan muutos koskee vain etikettiin sisällytettäviä tietoja. Syynä muutokseen on se, että nämä nykyisin yleisesti käytettävät termit ovat kuluttajille helposti ymmärrettäviä. Termien lisääminen eritelmään tarkoittaa sitä, että niitä voidaan käyttää etiketissä.

Lisäksi tuoreen Quartirolo Lombardo -juuston (joka on tuorejuusto) kypsytysaikaa on lyhennetty 5–30 päivästä 2–30 päivään.

Tämä muutos on tarpeen, jotta voidaan vastata kuluttajien keskuudessa kasvavaan yhä tuoreemman tuotteen kysyntään.

Alkuperätodisteet

Alkuperätodisteita koskevaa eritelmän 4 artiklaa on parannettu ja päivitetty. Lisäksi SAN:n tunnus, joka on nykyisin tuote-eritelmän liitteenä, on lisätty itse tuote-eritelmään.

Voimassa oleva seuraava sanamuoto:

”Markkinoille saatettaessa Quartirolo Lombardo (SAN) -juustossa on oltava erityinen etiketti, jossa esitetään sen maantieteellinen alkuperä ja yksityiskohtaiset tiedot lainsäädännöstä, jossa alkuperänimitys tunnustetaan, jotta voidaan taata, että tuote on asiaankuuluvan lainsäädännön mukainen.”

on siis korvattu seuraavasti:

”Tuottajat kirjataan valvontaelimen hallinnoimaan rekisteriin. He vastaavat kirjanpitonsa avulla, jonka valvontaelin voi tarkastaa, sen varmistamisesta, että he voivat todistaa alkuperäalueelta tulevien rehujen, raaka-aineiden ja tuotteiden alkuperän, ja heidän on pidettävä kirjaa saapuvista ja lähtevistä eristä ja niiden välisestä vastaavuussuhteesta. Markkinoille saatettaessa kokonaisissa Quartirolo Lombardo (SAN) -juustoissa on oltava alkuperämerkintä. Tämä merkintä olisi tehtävä lämpökäsittelyn aikana kääntämisvaiheessa sen jälkeen, kun juustomassa on pantu muotteihin, mutta ennen suolausta, jotta voidaan varmistaa, että leima on selkeä. Merkintään käytetään muovisia elintarvikekäyttöön soveltuvia leimasimia, joilla painetaan merkintä yhteen juuston tasaisista pinnoista ja joissa on tuottajan tunnistenumero, jonka maa- ja metsätalousministeriön nimittämä suojaamisesta vastaava ryhmä antaa kaikille valvontaelimen rekisteriin kirjatuille tuottajille. Quartirolo Lombardo (SAN) -juuston alkuperämerkintä koostuu jäljempänä olevasta kuviosta (kuva 1), joka sisältää seuraavat kirjaimet:

a. Q-kirjain vasemmassa yläkulmassa

b. L-kirjain oikeassa yläkulmassa

c. L-kirjain vasemmassa alakulmassa

d. Q-kirjain oikeassa alakulmassa.

Tuottajan tunnistenumero on keskellä.

Kuva 1

”.

Tämä on muodollinen muutos, jolla kaikki alkuperätodisteita koskevat tiedot, jotka on nykyisin liitetty eritelmään ja jotka sisältyvät ministeriön hyväksymään valvontasuunnitelmaan, on lisätty asiaankuuluvaan artiklaan.

Tuotantomenetelmä

Koska voimassa olevassa eritelmässä ei määritellä, mikä osuus lypsykarjan rehusta on peräisin rajatulta alueelta, kuvaukseen on lisätty seuraava ilmaisu:

”vuosittain vähintään 50 prosenttia rehun kuiva-aineesta on peräisin maantieteelliseltä alkuperäalueelta.”

Juoksetuslämpötilan osalta juoksetuksen enimmäislämpötilaa on nostettu hieman.

Alkuperäisen eritelmän mukaan juoksetuslämpötila on 35–40 °C.

Uudessa eritelmässä esitetty juoksetuslämpötila on 35–44 °C.

Juoksetuslämpötilaa on juustonvalmistustekniikassa tapahtuneen kehityksen vuoksi tarpeen nostaa hieman (35–40 °C:sta 35–44 °C:seen), koska termofiiliset maitohappobakteerit kehittyvät paremmin hieman yli 40 °C:n lämpötilassa. Lisäksi korkea lämpötila helpottaa veden poistamista juustomassasta ja parantaa siten rakeiden koheesiota ja juuston kypsytykseen tarvittavien termofiilisten mikro-organismikantojen valikoitumista, mikä vähentää ei-toivottujen mikro-organismien kehittymisen vaaraa.

Kohtaan, jossa todetaan ”hapatteen lisääminen saman juustolan aiemmista eristä, jossa juusto on valmistettu, on sallittua” lisätään ilmaisu ”samoin valikoituja kantoja sisältävän hapatteen lisääminen”.

Kohta kuuluu nyt siis seuraavasti:

”Hapatteen lisääminen saman juustolan aiemmista eristä, jossa juusto on valmistettu, on sallittua, samoin valikoituja kantoja sisältävän hapatteen lisääminen.”

Koska tämä täsmennys sisältyi jo rekisteröintihakemuksen liitteenä olleeseen selontekoon, kyseessä on vain muodollinen muutos, jonka tarkoituksena on yhtenäistää komissiolle lähetettyjen eri asiakirjojen sisältöä.

Lämpökäsittelyn lämpötila-aluetta on hieman laajennettu: 26–28 °C:sta 24–30 °C:seen.

Lämpötilan alarajan alentaminen on perusteltua, koska maitohygieniaan liittyvät käytännöt ovat maatiloilla parantuneet valmistustekniikoita koskevan voimassa olevan lainsäädännön asianmukaisen soveltamisen ansiosta. Tällä on ollut myönteisiä kerrannaisvaikutuksia tuotantoketjun jokaisessa vaiheessa. Juustontuottajille nykyisin toimitettava ja juuston valmistukseen soveltuva maito tarkastetaan jokaisessa vaiheessa ja bakteerien määrää seurataan aina. Juuston lämpökäsittelyssä käytettävän lämpötilan ylärajan nostamisella varmistetaan parempi juustomassan rakenne ja saadaan parempia Quartirolo Lombardo -juustoja. Samalla vääränmuotoisista juustoista aiheutuva hävikki vähenee.

Voimassa olevassa eritelmässä oleva viittaus, jonka mukaan suolaustilojen lämpötilan olisi oltava 10–14 °C, on poistettu.

Tämä muutos on perusteltu, koska valtaosassa tuotantopaikoista suolaus tehdään perinteisissä tiloissa, joissa ei ole ilmastointia. Vuosien kuluessa tehdyissä tarkastuksissa on todettu, ettei tämä rajoitus vaikuta tuotteen ominaisuuksiin. Sen sijaan vaarana on, että rajoituksesta kärsivät pienet juustonvalmistajat, joiden on vaikeampi ylläpitää tarkkoja lämpötiloja tiloissaan, joita käytetään useaan tuotantovaiheeseen.

Kypsytystilojen kosteuspitoisuus on muutettu 85–90 prosentista 80–95 prosenttiin.

Tällä muutoksella vastataan tuottajien ja erityisesti pienten juustoloiden ilmaisemaan tarpeeseen, että juustoja on myös voitava kypsyttää jäähdyttämättömissä tai ilmastoimattomissa tiloissa. Tällä muutoksella varmistetaan tuotteen kypsytysvaiheen parempi hallinta ja otetaan huomioon ilmastoimattomissa tiloissa vallitsevat olosuhteet.

Seuraava virke on lisätty sen selventämiseksi, miten tuote voidaan myydä:

”Quartirolo Lombardo (SAN) -juustoa voidaan markkinoida kokonaisena tai paloina.”

Yhteys maantieteelliseen alueeseen

Uuteen eritelmään on lisätty erillinen artikla, joka koskee yhteyttä maantieteelliseen alueeseen ja joka ei sisältynyt voimassa olevaan eritelmään, vaan oli yhteenvedossa.

Artiklaan tehdyt muutokset ovat sikäli vain muodollisia, että sisältö on sama kuin yhteenvedossa, mutta asia selitetään entistä paremmin.

Yhteenvedossa olevat seuraavat virkkeet:

”Luonnonolosuhteilla on yhteys ilmasto-olosuhteisiin, jotka vaikuttavat sekä lypsylehmien rehun ominaisuuksiin että juuston kypsytysprosessiin. Inhimillisistä tekijöistä todettakoon, että juusto on perinteisesti kulutettu tuotantoalueella ja tuotettu käyttämällä menetelmiä, jotka ovat pysyneet vuosien kuluessa muuttumattomina ja perustuvat paikallisiin käytäntöihin.”

on muutettu seuraavasti:

”Luonnonolosuhteilla on yhteys määritetyn maantieteellisen alueen ilmasto-olosuhteisiin. Alue sijaitsee Po-joen vasemmalla puolella olevan tasangon ja Bergamon ja Leccon välisen Alppien juurella olevan alueen välissä. Po-joen laakson ylemmillä hyvin kastelluilla alueilla vallitseva mannerilmasto, jossa vuodenaikojen väliset erot ovat selviä, tarjoaa oikeat olosuhteet lypsylehmien laadukkaan rehun runsaalle kasvulle. Sekä tuorejuuston että kypsän (kypsytetyn) juuston tuotantoon soveltuvan maidon tuotanto on riippuvainen lehmien ruokavaliosta. Juuri maidon aistinvaraiset ominaisuudet yhdessä inhimillisten tekijöiden eli sukupolvelta toiselle välittyneen, alueeseen vahvassa yhteydessä olevia työvälineitä ja tekniikoita hyödyntävän ikivanhan juustonvalmistusperinteen kanssa antavat valmistettavalle Quartirolo Lombardo -juustolle sille ominaisen maun, joka on hieman hapan ja aromaattinen nuoressa juustossa (tuorejuustossa) ja aromikkaampi ja voimakkaampi kypsässä (kypsytetyssä) juustossa. Quartirolo Lombardo (SAN) -juustosta paikallisen erityistuotteen tehneet perinteet liittyvät läheisesti vuodenaikojen vaihteluun, paikallisiin karjankasvatuksen käytäntöihin sekä juuston valmistus- ja kypsytysprosesseihin. Vuosisatojen ajan välittynyt juustonvalmistajien perinteinen tietämys ei ole korvattavissa: tämä taitotieto on ratkaisevan tärkeää paitsi maidon jalostusvaiheessa myös myöhemmissä vaiheissa eli lämpökäsittelyssä, suolauksessa ja kypsytyksessä, joka tapahtuu edelleen perinteisellä tavalla perinteisissä tiloissa.”

Merkinnät

Voimassa olevan eritelmän mukainen seuraava sanamuoto:

”Markkinoille saatettaessa Quartirolo Lombardo (SAN) -juustossa on oltava erityinen etiketti, jossa esitetään sen maantieteellinen alkuperä ja yksityiskohtaiset tiedot lainsäädännöstä, jossa alkuperänimitys tunnustetaan, jotta voidaan taata, että tuote on asiaankuuluvan lainsäädännön mukainen.”

on muutettu seuraavasti:

”Quartirolo Lombardo (SAN) -juustoa voidaan markkinoida kokonaisena tai paloina.

Kun Quartirolo Lombardo (SAN) -juusto saatetaan markkinoille kokonaisena ja/tai paloina, sen jokaisessa kääreessä ja/tai pakkauksessa on oltava joko nimi ”Quartirolo Lombardo”, johon voidaan liittää ilmaisu ”tuorejuusto”, jos markkinoille saatettavaa tuotetta on kypsytetty 2–30 päivää, tai nimi ”Quartirolo Lombardo”, johon liitetään ilmaisu ”kypsä” tai ”kypsytetty”, jos markkinoille saatettavaa tuotetta on kypsytetty yli 30 päivää.

Kääreessä ja/tai pakkauksessa on oltava myös jäljempänä esitettävä tunnus (kuva 2), joka sisältää seuraavat kirjaimet:

— Q-kirjain vasemmassa yläkulmassa

— L-kirjain oikeassa yläkulmassa

— L-kirjain vasemmassa alakulmassa

— Q-kirjain oikeassa alakulmassa.

Kuva 2

Tunnukseen on liitettävä viittaus Quartirolo Lombardo (SAN) -juuston rekisteröintiä koskevaan asetukseen eli teksti ”Asetus (EY) N:o 1107/96”.”

Jotta Quartirolo Lombardo (SAN) -juuston aitous voidaan varmistaa ja jotta kuluttajat voivat tunnistaa juuston oikein, tunnuksen sisältymisestä merkintöihin on tehty pakollista sekä kokonaisena että paloina markkinoitavalle juustolle. Nykyisin tätä edellytetään vain, jos juusto markkinoidaan kokonaisena.

Lisäksi etikettiin voidaan lisätä tarvittaessa ilmaisu ”formaggio fresco” (”tuorejuusto”) (juustoilla, joita on kypsytetty 2–30 päivää). Yli 30 päivää kypsytettyjen juustojen osalta vaihtoehtona pakolliselle ilmaisulle ”maturo” (”kypsä”), jonka käyttöä on jo edellytetty voimassa olevassa eritelmässä, mahdollistetaan ilmaisun ”stagionato” (”kypsytetty”) käyttö, koska viimeksi mainittu termi on kuluttajille tutumpi.

Muuta

Nykyisin neljään artiklaan jaetun tuote-eritelmän rakennetta on muutettu. Ehdotettu eritelmä on jaettu kahdeksaan artiklaan, joihin on lisätty tietoja, jotka oli alkuperänimityksen rekisteröinnin yhteydessä sisällytetty liitteenä olleisiin selontekoihin tai yhteenvetoon. Lisäksi on lisätty valvontaa koskeva artikla, joka sisältää valvontaelimen nimen ja yhteystiedot.

Maantieteellisen alueen rajat pysyvät ennallaan. Tuotantoaluetta on päivitetty viimeaikaisten hallinnollisten muutosten mukaisesti. Tämän vuoksi mukaan on otettu Leccon ja Lodin sekä Monzan ja Brianzan hallinnolliset maakunnat, jotka on perustettu Quartirolo Lombardo -juuston alkuperänimityksen tunnustamisen aikana tai sen jälkeen. Leccon maakunta käsittää kuntia, jotka kuuluivat aiemmin Bergamon ja Comon maakuntiin. Lodin maakunta käsittää kuntia, jotka olivat aiemmin osa Milanon maakuntaa. Monzan ja Brianzan maakunta käsittää kuntia, jotka kuuluivat aiemmin Milanon maakuntaan.

YHTENÄINEN ASIAKIRJA

”QUARTIROLO LOMBARDO”

EU-nro: PDO-IT-2160–27.7.2016

SAN ( X ) SMM ( )

1. Nimi

”Quartirolo Lombardo”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3. Juustot

3.2 Kuvaus 1 kohdassa nimetystä tuotteesta

Quartirolo Lombardo on vähintään kahdesta lypsystä peräisin olevasta lehmän raakamaidosta tai pastöroidusta maidosta valmistettu pehmeä pöytäjuusto. Ensimmäisestä lypsystä saatava maito on käytettävä kokomaitona. Toisesta tai sitä myöhemmistä lypsyistä peräisin oleva maito voidaan käyttää kokomaitona tai osittain kuorittuna maitona.

Quartirolo Lombardo (SAN) -juustolla on seuraavat ominaisuudet:

a. Muoto: suorakulmainen tiili tai kuutio, tasaiset sivut ja suora pohja.

b. Mitat: tasaisten pintojen leveys 18–22 cm, korkeus 4–8 cm, molempien ominaisuuksien vähimmäis- ja enimmäisarvot voivat vaihdella hieman teknisten tuotanto-olosuhteiden mukaan.

c. Paino: 1,5–3,5 kg.

d. Kuori: ohut, pehmeä ja vaaleanpunertavan valkoinen nuorella juustolla (tuorejuustolla) ja punertavan harmaanvihreä kypsällä (kypsytetyllä) juustolla.

e. Juuston sisus – koostumus: yhtenäinen, hieman rakeinen ja mahdollisesti hiutaleinen, mureneva (ilman kuoren alla olevaa kellertävää kerrosta), muuttuu tiiviimmäksi, pehmeäksi ja sulavaksi juuston kypsyessä. Väriltään valkeasta kellertävän valkeaan, kypsän (kypsytetyn) juuston väri voi olla voimakkaampi.

f. Maku: omintakeinen, hieman hapan–aromikas nuoressa juustossa (tuorejuustossa) ja aromikkaampi kypsässä (kypsytetyssä) juustossa.

g. Kuiva-aineen rasvapitoisuus: vähintään 30 prosenttia puolittain kuoritusta maidosta valmistetulla tuotteella.

”Tuorejuuston” kypsytysaika on 2–30 päivää valmistuspäivästä laskettuna, kun taas 30 päivän jälkeen tuotetta markkinoidaan ”kypsänä” (”kypsytettynä”) Quartirolo Lombardo -juustona.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Vuosittain vähintään 50 prosenttia rehun kuiva-aineesta on peräisin maantieteelliseltä alkuperäalueelta.

Karjan ravinto koostuu viljoista, kuiva- ja viherrehusta sekä säilörehusta. Täydennyksenä voidaan käyttää väkirehua ja/tai proteiinipuristekakkuja.

Kivennäisaine- ja vitamiinilisien käyttö on sallittu.

Quartirolo Lombardo (SAN) -juusto valmistetaan lehmän raakamaidosta tai pastöroidusta maidosta, joka on peräisin maantieteellisellä alueella kasvatetusta karjasta.

Vasikanjuoksete, suola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantoprosessin kaikkien vaiheiden eli karjan kasvatuksen, lypsämisen, juustonvalmistuksen ja kypsytyksen on tapahduttava määritetyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Markkinoille saatettaessa kokonaisissa Quartirolo Lombardo (SAN) -juustoissa on oltava alkuperämerkintä, joka painetaan yhteen juuston tasaisista pinnoista käyttämällä muovisia elintarvikekäyttöön soveltuvia leimasimia. Quartirolo Lombardo (SAN) -juuston alkuperämerkintä koostuu jäljempänä olevasta tunnuksesta, joka sisältää seuraavat kirjaimet:

a. Q-kirjain vasemmassa yläkulmassa

b. L-kirjain oikeassa yläkulmassa

c. L-kirjain vasemmassa alakulmassa

d. Q-kirjain oikeassa alakulmassa.

Tuottajan tunnistenumero on keskellä.

Quartirolo Lombardo (SAN) -juustoa voidaan markkinoida kokonaisena tai paloina.

Kun Quartirolo Lombardo (SAN) -juusto saatetaan markkinoille kokonaisena ja/tai paloina, sen jokaisessa kääreessä ja/tai pakkauksessa on oltava joko nimi ”Quartirolo Lombardo”, johon voidaan liittää ilmaisu ”tuorejuusto”, jos markkinoille saatettavaa tuotetta on kypsytetty 2–30 päivän ajan valmistuspäivästä laskettuna, tai nimi ”Quartirolo Lombardo”, johon liitetään ilmaisu ”kypsä” tai ”kypsytetty”, jos markkinoille saatettavaa tuotetta on kypsytetty yli 30 päivää. Kääreessä ja/tai pakkauksessa on oltava myös jäljempänä esitettävä SAN:n tunnus, joka sisältää seuraavat kirjaimet:

— Q-kirjain vasemmassa yläkulmassa

— L-kirjain oikeassa yläkulmassa

— L-kirjain vasemmassa alakulmassa

— Q-kirjain oikeassa alakulmassa.

Tunnukseen on liitettävä viittaus Quartirolo Lombardo (SAN) -juuston rekisteröintiä koskevaan asetukseen eli teksti ”Asetus (EY) N:o 1107/96”.

4. Maantieteellisen alueen tarkka rajaus

Alue, jolta maito on peräisin ja jolla Quartirolo Lombardo -juusto tuotetaan, käsittää Brescian, Bergamon, Comon, Leccon, Cremonan, Milanon, Lodin, Monzan ja Brianzan, Pavian ja Varesen maakuntien hallinnollisen alueen.

5. Yhteys maantieteelliseen alueeseen

Luonnonolosuhteilla on yhteys määritetyn maantieteellisen alueen ilmasto-olosuhteisiin. Alue sijaitsee Po-joen vasemmalla puolella olevan tasangon ja Bergamon ja Leccon välisen Alppien juurella olevan alueen välissä.

Po-joen laakson ylemmillä hyvin kastelluilla alueilla vallitseva mannerilmasto, jossa vuodenaikojen väliset erot ovat selviä, tarjoaa oikeat olosuhteet lypsylehmien laadukkaan rehun runsaalle kasvulle. Sekä tuorejuuston että kypsän (kypsytetyn) juuston tuotantoon soveltuvan maidon tuotanto on riippuvainen lehmien ruokavaliosta. Juuri maidon aistinvaraiset ominaisuudet yhdessä inhimillisten tekijöiden eli sukupolvelta toiselle välittyneen, alueeseen vahvassa yhteydessä olevia työvälineitä ja tekniikoita hyödyntävän ikivanhan juustonvalmistusperinteen kanssa antavat valmistettavalle Quartirolo Lombardo -juustolle sille ominaisen maun, joka on hieman hapan ja aromaattinen nuoressa juustossa (tuorejuustossa) ja aromikkaampi ja voimakkaampi kypsässä (kypsytetyssä) juustossa. Quartirolo Lombardo (SAN) -juustosta paikallisen erityistuotteen tehneet perinteet liittyvät läheisesti vuodenaikojen vaihteluun, paikallisiin karjankasvatuksen käytäntöihin sekä juuston valmistus- ja kypsytysprosesseihin.

Vuosisatojen ajan välittynyt juustonvalmistajien perinteinen tietämys ei ole korvattavissa: tämä taitotieto on ratkaisevan tärkeää paitsi maidon jalostusvaiheessa myös myöhemmissä vaiheissa eli lämpökäsittelyssä, suolauksessa ja kypsytyksessä, joka tapahtuu edelleen perinteisellä tavalla perinteisissä tiloissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.